Sfânta Iuliana cea milostivă: Soţie şi mamă sfântă 

„Fericiți cei milostivi 
că aceia se vor milui” 
Matei 5,7 


„ - ŞI ce este inima milostivă? Şi a zis: - O inimă care arde pentru întreaga 
zidire, pentru oameni, pentru păsări, pentru dobitoace, pentru draci şi pentru 
orice făptură. Şi când îşi aduce aminte de ele, sau când le vede pe ele, 
lacrimi izvorăsc din ochii celui milostiv. Din mila cea multă şi mare, care-i 
stăpâneşte inima şi din suferința cea multă, inima omului se mânie şi nu 
poate răbda, sau auzi, sau vedea că vreo făptură este păgubită sau mâhnită. 
Şi din pricina aceasta, el înalţă rugăciune cu lacrimi şi pentru dobitoace şi 
pentru vrăjmaşii adevărului şi pentru cei ce-l necăjesc în tot ceasul, 
asemenea şi pentru făpturile cele târâtoare se roagă el, din mare şi 
nemăsurată milă a lui, care curge din inima sa, după asemănarea lui 
Dumnezeu. El se roagă să fie păzită toată firea şi iertată” |. 





' Sfântul Isaac Sirul, „Cuvântul LXXXI ” în „Cuvinte despre sfintele nevoinţe ”, Filocalia 
vol. X, trad. de Pr. D. Stăniloae, Ed. IBMBOR, Bucureşti, 1981, p. 393. 

Cum a trăit oare Sfânta Iuliana şi a ajuns să fie atât de bineplăcută lui 
Dumnezeu încât Maica Domnului şi sfinții au vizitat-o, demonii au războit-o 
în chip văzut şi moaştele ei au ajuns făcătoare de minuni? Cum a reuşit o 
femeie fără carte să ajungă la o asemenea desăvârşire, încât să cunoască pe 
Dumnezeu şi Împărăţia Sa, lucru pentru care milioane de oameni se 
străduiesc de mii de ani şi mulți nu reuşesc? Despre aceste întrebări 
fundamentale vom încerca să vorbim în cele ce urmează cercetând pas cu 
pas viața Sfintei Iuliana. 


„Doamne miluieşte! Doamne miluieşte! Doamne miluieşte!”, ne rugăm 
mereu la dumnezeieştile slujbe. lar Domnul zice: „judecata este fără milă 
pentru cel care n-a făcut milă” (Iacov 2, 13). De aceea, şi noi, dacă vrem să 
aflăm milă la Judecata cea înfricoşătoare a lui Dumnezeu se cuvine să 
cercetăm vieţile sfinților ce sunt nişte oameni „recomandaţi” de însuşi 
Domnul ca pilde de vieţuire în această scurtă călătorie de pe pământ. Se 
cuvine să luăm aminte la viaţa lor pentru a învăţa şi noi cum au înţeles ei, 
povăţuiți de Sfântul Duh, să împlinească poruncile Mântuitorului nostru 
Iisus Hristos. 


La moaştele Sfintei Iuliana (pe numele ei întreg: Yulianya Ustinovna 
Osorina) curând după adormirea ei, oamenii au început să se roage iar Viaţa 
Sfintei, canonizată de Biserica Ortodoxă Rusă în 1614, a început să fie 
inclusă în colecțiile de vieţi ale făcătorilor de minuni a Muromului. 


Viaţa Sfintei ne stă înainte ca o vistierie plină de toate bunătăţile. Din ea se 
pot îmbogăţi şi tinerii şi bătrânii, şi părinţii şi copiii, şi femeile şi bărbaţii, şi 
soţii şi soțiile, şi mirenii şi monahii, căci fiecare va găsi câte o podoabă cu 
care-şi va putea împodobi viaţa. 


Încă dinainte de naşterea ei putem să ne bucurăm de o învăţătură ce ne-o 
arată Domnul. Căci un asemenea rod binecuvântat nu a ieşit de oriunde, ci 
precum Maica Domnului a fost rodul unor părinţi sfinți, aşa şi Sfânta Iuliana 
a fost o sfântă odrăslită din părinți creştini iubitori de Dumnezeu şi de 
aproapele. Şi, deşi nu a avut totuşi nici un stareţ sfânt la care să ucenicească, 
precum se întâmplă în multe vieți de sfinţi, a avut pe părinţii săi 
binecredincioşi şi apoi pe bunica sa, care au crescut-o în toată evlavia şi frica 
lui Dumnezeu. ŞI, mai ales, a avut drept călăuzitor în toată viaţa ei pe marele 
Sfânt Nicolae, făcătorul de minuni şi grabnic-ajutătorul nostru al tuturor. 
Deci să nu deznădăjduiască nici mirenii că nu mai sunt duhovnici 


îmbunătățiți şi nici călugării că nu mai sunt stareţi sfinţi, căci iată cum în 
mijlocul lumii şi al necazurilor şi fără nici o carte aproape, Sfânta Iuliana a 
atins aşa culmi ale sfinţeniei încât Dumnezeu a învrednicit trupul ei ca, după 
adormire, să izvorască mir bine-mirositor. Aşadar, să credem cu tărie că 
Domnul are grijă de cei ce vor să facă voia Sa şi le povăţuieşte viaţa aşa 
încât să afle un colţişor de Rai. 

Deci vedem cum părinții ei sunt pildă şi nădejde pentru părinţii zilelor 
noastre. Frau ei înşişi foarte credincioşi şi plini de fapte bune şi deşi erau 
foarte bogaţi, făcând parte din boierimea curții imperiale, erau milostivi 
către săraci. Şi vedem că datorită vieţii lor virtuoase şi Sfânta Iuliana a avut 
de unde să ia pildă de viaţă creştinească aşa încât a devenit ea însăşi sfântă. 
Căci se ştie şi din învăţăturile Sfinţilor Părinţi mai vechi sau mai noi că, 
pentru însuşirea vieţii creştine de către copii, cel mai bun mijloc este însăşi 
pilda părinților. 


Încă de când era o copilă sfânta deprinsese buna cuviință, smerenia şi 
ascultarea de cei mai mari. Şi ochii Domnului erau asupra ei căci nu a fost 
mincinos Dumnezeu când ne-a promis zicând: „Către cine caută ochiul meu 
dacă nu spre cel smerit care tremură la cuvântul Meu?” (Isaia 66, 2). 
Vedem cum sfânta asculta de mătuşa sa cu toată supunerea. Crede cineva că 
aceasta este o virtute mică? lată că în zilele noastre această sfântă virtute atât 
de bineplăcută lui Dumnezeu şi împlinită de însuşi Domnul lisus Hristos 
care „S-a făcut ascultător până la moarte” Tatălui ceresc, este întâlnită foarte 
rar. 


Încă de acum o sută de ani Sfântul loan de Kronstadt spunea: „În împărăţia 
dracilor este rânduială şi supunere a unora dintre duhurile rele faţă de altele - 
a celor aflate mai sus, a celor mai slabe faţă de cele mai puternice; iar în 
statul creştin a pierit orice supunere, orice autoritate: copiii nu recunosc 
autoritatea părinților, supuşii — autoritatea educatorilor, studenţii nu recunosc 
autoritatea profesorilor şi rectorilor; toţi au luat în propriile mâini baghete de 
dirijor şi toți au început să comande în loc să se supună şi să înveţe liniştiţi 
şi fără pretenţii, cum era înainte. De aici iese ceva ciudat, aiurit. Călăuzirea 
duhovnicească, sfințita autoritate a Bisericii sunt călcate în picioare, slujbele 
nu sunt băgate în seamă, propovăduirea este neputincioasă, moralitatea 
creştinească decade din ce în ce mai mult, anarhia creşte — până şi băiețeii şi 
fetiţele fac ce poftesc” ?. 





* Despre tulburările lumii de astăzi, trad. de Adrian şi Xenia Tănăsescu-Vlas, Ed. Sofia, 
Bucureşti, 2004, p. 159. 


lată de ce sfânta virtute a ascultării despre care se vorbeşte atât de mult în 
Biserica Ortodoxă a fost practicată cu mult sârg şi de Sfânta Iuliana. 
Ierarhia, fie cea din Biserică, cea a conducerii statului, a şcolilor, a familiei 
sau a vârstei, este un principiu dumnezeiesc ce a fost lăsat de Dumnezeu pe 
pământ pentru buna rânduială a lumii şi pentru ca fiecare să-şi sporească 
darul care i-a fost dat de Domnul „căci nu toţi pot fi cap şi nu toți picioare”. 


Ierarhie este în însăşi Sfânta Treime prin faptul că Unul singur este izvorul 
fiinţei dumnezeieșşti: Tatăl. Deci, aşa cum este în Sfânta Treime, unde există 
un singur izvor al fiinţei dar Persoanele sunt perfect egale în cinste, aşa 
trebuie să se vadă pe sine atât conducătorii cât şi supuşii: ca egali dar cu 
daruri diferite. Învățătura despre ascultare este învăţătura despre smerenie 
fără de care nimeni nu se poate mântui. De aceea Sfânta Iuliana ne este pildă 
nouă tuturor prin buna ei cuviinţă creştinească, ea care s-a supus în toată 
viaţa sa: întâi părinţilor, bunicii, mătuşii, apoi soţului, părintelui duhovnic şi 
mai presus de toate s-a supus lui Dumnezeu (primind fără cârtire mulțimea 
nenumărată de necazuri din viaţa ei) de unde şi-a luat izvorul smereniei. 


Încă mică fiind cu vârsta, mintea îi era de bătrân, căci deja se învățase să 
rabde cu smerenie ocările. Căci de multe ori verişorii ei şi mătuşa o ocărau 
pentru viaţa sa cuviincioasă şi plină de osteneli pentru dragostea de 
Dumnezeu. 


O altă virtute folositoare este aceea că nu se lăsa influenţată de ce ziceau 
oamenii, chiar rudele şi nici nu se ruşina de a practica sfintele virtuţi şi 
nevoinţe, chiar dacă cei din jur o considerau cam nebună şi prea aspră cu 
sine. Din nefericire acest lucru se întâmplă şi azi, când din toate părțile apar 
multe concepţii greşite despre viaţă. Societatea ne îmbie mai mult la sporirea 
confortului, la lupta pentru a deveni cineva şi de a strânge averi mai mult 
decât strictul necesar. Ni se inculcă, câteodată chiar fără să ne dăm seama, 
un spirit de competiţie cu ceilalţi oameni, care nu ne îndeamnă deloc la a-i 
socoti fraţi ci competitori în drumul nostru de a avea mai mult, de a fi mai 
bine văzuţi şi altele asemenea. Aşadar vedem că Sfânta Iuliana de mică a stat 
ca o stâncă în faţa tuturor acestor ispite şi nu şi-a schimbat felul de vieţuire 
de dragul oamenilor, ci a socotit precum Sfinţii Apostoli, că mai bine este să 
asculte de Dumnezeu decât de oameni (Fapte 5, 29). 


Ea de mică şi-a dat seama că nu trebuie să caute mângâierile pe care le dă 
lumea, ci pe cele care vin din slujirea celorlalţi. Şi nu a lăsat deloc egoismul 
să o cuprindă, ci a făcut problemele celorlalţi problemele sale: căci ea făcea 


haine pentru orfani, văduve şi neputincioşii din sat şi se îngrijea de cei în 
nevoi şi de cei bolnavi. Având această temelie a dragostei de aproapele, ea a 
reuşit să se ferească mai târziu şi de ceea ce s-ar putea numi egoism 
„familial”, adică de atitudinea celui care zice: „să-mi fie bine mie şi familiei 
mele” şi de restul să nu-i pese. Bineînţeles că pe primul plan este crucea 
propriei familii, dar creştinul, ştiind de la Domnul că orice om este un chip 
al Său, este responsabil față de „întregul Adam”, şi el încearcă, chiar şi 
căsătorit fiind, să trăiască încă de pe acum, acea stare ce va veni după 
înviere, când „nici nu se mai însoară, nici nu se mai mărită, ci sunt ca 
îngerii în ceruri” „şi sunt fii ai lui Dumnezeu, fiind fii ai Învierii” (Marcu 12, 
25; Luca 20, 36). Sfânta Iuliana a trăit această stare a frățietății „globale” 
care va fi în „cerul nou şi pământul nou”, după ce „cerul cel dintâi şi 
pământul cel dintâi au trecut” (Apoc. 21, 1). 


În vreme ce în Apus, în anul 1595 apărea piesa lui Shakespeare, Romeo şi 
Julieta care ştim că, din păcate, se termină cu sinuciderea celor doi, în 
Răsăritul dreptceredincios se desfăşura în Sfânta Taină a Cununiei această 
simplă viaţă sfântă plină de adevărata dragoste - cea întru Hristos lisus - a 
doi oameni: Sfânta Iuliana şi soţul ci. 


La vârsta de 16 ani ea s-a măritat urmând acea sfântă rânduială din vechime 
a creştinilor de a se căsători devreme pentru a fi curaţi amândoi soţii în 
momentul acestei Sfinte şi dumnezeieşti Taine şi pentru a se crea o legătură 
strânsă şi curată între cei doi încă de tineri când nu sunt plini de viclenie, ci 
capabili de o dragoste curată. Aceste căsătorii se ştie că de obicei, durează 
până la mormânt. Aceasta deoarece, căsătoria timpurie, opreşte relativizarea 
relației unice soţ-soţie ce se realizează prin schimbarea multor „parteneri”. 
Orice relaţie trupească cu cineva înainte de căsătorie este o înşelare a 
viitorului soţ, pentru că, după cum se ştie, din păcate, de cele mai multe ori, 
prima iubire nu devine şi viitoarea soţie. 


Sfânta, încă de tânără se obişnuise să se roage mult, atât dimineaţa cât şi 
seara, şi acest sfânt obicei nu l-a părăsit nici după ce s-a căsătorit, ci a ajuns 
să facă împreună cu soţul ei Gheorghe aceste rugăciuni, precum se cuvine 
într-o familie ce caută mântuirea. De asemenea, şi metanii făcea câte 100 şi 
mai multe, căci se ştie: dacă trupul este smerit atunci şi sufletul va fi pătruns 
de o stare de smerenie ce este atât de bineplăcută Domnului. 


O altă faptă vrednică de urmat pentru familiile zilelor noastre este aceea că 
ei au lăsat să se nască toți copiii pe care a îngăduit Dumnezeu să-i aibă, 


adică zece fii şi trei fiice. Aceasta fiindcă atunci se ştia cât de groaznic este 
păcatul avortului şi cât de mult trebuie să ne ferim de el (dar nu prin 
anticoncepţionale!). 


Răbdarea: iată o altă virtute ce aduce mult folos unei familii. Deşi soţul ei 
era plecat câteodată chiar pentru trei ani, Sfânta Iuliana nu cârtea, nici nu 
cerea să divorţeze, şi nici nu trăda curăţia acestei Taine Sfinte care este 
cununia, ci continuă să lucreze fapte bune spre folosul ei şi al aproapelui. 


Cu vremea în sufletul sfintei a apărut o dorință de mai multă lepădare de 
griji lumeşti pentru a sluji Domnului şi, precum alți sfinţi ai Bisericii, care 
după o viaţă de familie s-au dedicat cu totul slujirii lui Dumnezeu, şi ea 
dorea să se desăvârşească urcând încă o treaptă şi intrând în monahism °. 
Dar, la insistenţele soţului şi datorită copiilor, ea şi-a dat seama că aceasta a 
fost mai degrabă o ispită * - de a-şi părăsi copiii - decât o dorinţă bineplăcută 
Domnului şi s-a supus voii lui Dumnezeu trăind în continuare cu soţul dar 
fără să mai aibă nici un fel de legături trupeşti, ci au trăit de atunci ca frate şi 
soră pentru încă zece ani. Probabil că acest gând i-a venit şi văzând 
exemplul socrilor săi care s-au călugărit spre sfârşitul vieţii. 


Aceasta iarăşi nu trebuie să ne mire, căci familiile din trecut, conştiente de 
apropierea morţii şi de necesitatea unei pregătiri deosebite pentru Judecata 
ce are loc imediat după moarte, se lepădau cât mai mult de dulceţile lumii 
acesteia şi se dedicau mai mult bucuriei ce izvorăşte pocăință, din faptele 
bune şi virtuţi. 


Un exemplu contemporan cunoscut este şi Părintele Stăniloae cu soţia sa, 
despre care Părintele Cleopa, duhovnicul lor, a spus că au trăit ca frate şi 
soră cu mai mult de treizeci de ani înainte să se mute la Domnul. O altă 





° O situație asemănătoare se găseşte şi în viața Sfântului Petru Athonitul la care a venit 
un vânător care vroia să rămână cu el. Acestuia Sfântul i-a spus: „Nu gândi acum aşa, 
omule! Căci tu ai acasă soţie şi slugi şi hrăneşti aparținători ai tăi după neam; pe lângă 
asta mai ai şi multă avere care poate să sature pântecele multor săraci. Aşadar, iubite 
copile, întoarce-te şi fă-te ajutător în sărăcia lor celor cuprinşi în ea fără cruţare, şi nu 
înceta ajutându-i până ce vei ajunge tu însuţi părtaş unei stări egale cu ei.” (Sfântul 
Grigorie Palama, ,,Cuvânt despre viaţa Sfântului Petru Athonitul”, în Sf. Grigorie 
Palama, Scrieri II, trad. de diac. loan I. Ică jr., Ed. Deisis, Sibiu, 2005, p. 315) 

+ Despre o asemenea atitudine vorbeşte şi un canon bisericesc (14 de la Gangra) care 
spune: „Dacă vreo femeie ar părăsi pe bărbatul său şi ar vrea să se retragă, scârbindu- 
se de căsătorie, să fie anatema”. 


învăţătură extrem de necesară zilelor noastre este faptul că atunci când soţul 
a adormit, sfânta nu s-a tulburat peste măsură, nu a căzut în depresie şi nici 
nu s-a sinucis, ci cu multă credinţă şi bărbăţie şi-a continuat viaţa rugându-se 
cu râvnă pentru odihna celui adormit. Ca şi Sfânta Xenia din Sankt 
Petersburg nici Sfânta Iuliana nu şi-a idolatrizat soţul astfel încât să ajungă 
la depresie odată cu dispariţia lui trupească, ci cunoscând că mai presus de 
toate trebuie pusă iubirea de Dumnezeu, ea şi-a găsit alinare tot în Împăratul 
Ceresc - Mângâietorul, încredinţându-se în purtarea de grijă atotcu- 
prinzătoare a Sa. Asemenea şi iubiții părăsiţi din ziua de astăzi, bine ar fi 
dacă ar pune, precum zice porunca (Luca 10, 27), dragostea lui Dumnezeu 
pe primul loc în inimă şi apoi pe cea pentru soţ, soţie, iubit. Astfel ar putea fi 
evitate mult mai uşor dramele şi suferinţele teribile ale despărțirii - fie prin 
divorţ, moarte sau alte motive - despre care ştim că sunt atât de frecvente. 


Relatarea acestor „clătinări” din viaţa Sfintei, ca şi în cazul sfinţilor apostoli 
din scrierile Noului Testament, nu face decât să întărească autenticitatea 
scrierii. Aceste scăderi omeneşti, ne fac să prindem mai mult curaj şi să ne 
dăm seama că sfinţenia nu este ceva „de basm”, o viaţă romanţată, utopică la 
care nimeni nu poate ajunge, ci este ceva foarte realist, pe care oricare 
dintre noi o putem atinge, dacă vrem cu adevărat. Multe asemenea soţii şi 
mame vor fi fost de-a lungul istoriei creştinismului şi fără îndoială că mai 
sunt şi acum, dar Domnul a rânduit ca această viaţă să ajungă „până la 
marginile pământului”, rânduind ca un fiu al sfintei să înveţe carte şi punând 
în inima sa gândul cel bun şi evlavia faţă de sfinţenia mamei sale. 


Fără îndoială că atitudinea sa faţă de căsătorie a fost modelată şi de prezenţa 
în conştiinţa locuitorilor Muromului, a vieţii Sfinților Petru şi Fevronia care 
trăiseră acolo cu trei secole în urmă şi care au fost canonizaţi chiar în timpul 
vieții Sfintei. Viaţa cneazului Petru şi a soţiei sale a fost caracterizată tot de 
numeroase fapte de milostenie şi a fost încununată, spre sfârşitul vieţii, de 
tunderea lor în monahism. Ei sunt cinstiți astăzi în întreaga Rusie ca 
ocrotitori ai familiilor °. 


Faptele sale bune cine le poate număra? Căci fiul ei ni le descrie cu multă 
limpezime: îngrijea orfanii, bolnavii, chiar şi pe cei cu boli molipsitoare de 
care alții se fereau, hrănea pururea pe cei flămânzi, cerceta pe cei din 
închisori, era iubitoare de străini pe care îi ospăta şi îi îngrijea. Într-un 





* Mai multe despre viața şi minunile acestor sfinţi se pot găsi în cartea David şi Mary 
Ford, Căsătoria, cale spre sfinţenie, Ed. Sofia, Bucureşti, 2001, p. 253. 


cuvânt: a împlinit toate cele despre care vorbeşte Domnul lisus Hristos: 
„Flămând am fost şi Mi-aţi dat să mănânc, însetat am fost şi Mi-aţi dat să 
beau, străin am fost şi M-aţi primit; gol am fost şi M-aţi îmbrăcat; bolnav 
am fost şi M-aţi cercetat; în temniţă am fost şi aţi venit la Mine”. (Matei 25, 
35) 


Ce putem spune despre smerenia sa faţă de slujitorii ei în care nu vedea nişte 
slugi, ci vedea alte chipuri ale lui Dumnezeu precum ea însăşi. Aceasta este 
teologia iubirii de aproapele. Aproapele nu este nicidecum un mijloc care 
trebuie exploatat pentru nevoile noastre, ci o persoană unică şi irepetabilă 
pentru care Domnul nostru lisus Hristos şi-a dat viaţa şi decât care nici 
universul întreg nu e mai important. 


Porunca de a iubi aproapele a fost înţeleasă de Sfânta Iuliana în toată 
complexitatea ei: căci nu se mărginea numai la a le dă cele necesare vieții 
trupeşti, ci se şi ruga pentru cei adormiţi, îi şi sfătuia pe toţi câţi putea spre o 
viaţă cât mai aproape de Dumnezeu. Astăzi nu mai există slugi, dar există 
patroni şi angajaţi şi Sfânta Iuliana este pildă pentru ce fel de grijă ar trebui 
să aibă „şefu” faţă de cei angajaţi, mai ales să se asigure de bunăstarea lor, să 
nu le dea să muncească peste puterile lor, punând profitul mai presus de 
respectul față de ei. Sfânta Iuliana a împlinit cu râvnă acel cuvânt al 
Patericului: „Să nu nesocoteşti pe cel ce îţi slujeşte ţie, că tu nu ştii, că poate 
este mai mult Duhul şi darul lui Dumnezeu într-însul decât în tine. Pentru 
aceea, să nu fim nesocotitori spre cei ce ne slujesc nouă” (Cuvinte de la 
Sfinţii anonimi, X, 23). 


Apoi nemânierea ei este peste măsură de descris. Că, deşi fiul ei cel mare 
fusese în mod brutal omorât de un slujitor, ea nu s-a răzbunat pe acela cu 
nici cel mai mic gest, ci mai degrabă s-a întristat pentru sufletul lui bolnav. 
Ce dovadă mai mare există pentru sfinţenia unei persoane decât iubirea de 
vrăjmaşi? Căci după cum ne spune Sfântul Siluan, acesta este criteriul unei 
vieţi duhovniceşti autentice. 


O altă mărturie a vieţii sale care ajunsese la o măsură foarte înaltă de 
sfinţenie este faptul că Dumnezeu a îngăduit ca demonii să i se arate în chip 
trupesc, adică i-a putut vedea cu ochii trupeşti şi noi ştim din învățăturile 
Sfinților Părinţi că numai cei care au trecut de lupta cu patimile ajung la 
lupta făţişă cu duhurile necurate pentru a dobândi şi mai multe cununi şi 
experiență duhovnicească. Înşişi diavolii au mărturisit atunci cât de 
puternice arme sunt smerenia, milostenia şi rugăciunea împotriva lor. 


Dar despre ce rugăciune este vorba? Este vorba de rugăciunea lui lisus pe 
care sfânta o săvârşea cu multă sârguință şi ajunsese la mare sporire în 
lucrarea ei încât şi noaptea în timp ce dormea o spunea, după cum 
mărturiseşte fiul ei. De aceea în icoane sfânta apare cu şiragul de metanii în 
mână, iar ultimul lucru pe care l-a făcut înainte de moarte a fost înfăşurarea 
metăniilor pe mână. 


Sfințenia lulianei a fost mărturisită de însăşi Preacurata Născătoare de 
Dumnezeu, care atunci când s-a arătat preotului din sat a numărat-o pe 
Iuliana în ceata sfinților milostivi numind-o Iuliana cea milostivă. Astfel ea 
s-a alăturat altor sfinți din calendarul nostru ortodox ce au fost cinstiți cu 
acest nume: Paulin cel milostiv - episcop de Nola (23 ian.), Dionisie 
milostivul (28 martie), Teofan cel milostiv - cuvios (29 sept.), Martin cel 
milostiv - episcop de Tours (11 noe.), Sfântul Ioan cel milostiv - Patriarhul 
Alexandriei (12 noc.), Sfântul Filaret cel milostiv - cuvios (1 dec.), Sfântul 
Bonifatie milostivul - episcop de Ferentia (19 dec.). 


Dar Maica Domnului nu a lăudat doar milostivirea sfintei, ci a confirmat şi 
prezenţa Duhului Sfânt în inima ei: „Trebuie să o cinsteşti căci are mai puțin 
de şaizeci de ani şi Duhul Sfânt sălăşluieşte întru ea”. Acesta este cel mai 
important semn al sfinţeniei şi atât Sfântul Serafim de Sarov cât şi Sfântul 
Siluan, alți doi mari sfinţi care au fost cercetaţi de Preasfânta Născătoare de 
Dumnezeu, spuneau că scopul vieţii creştine este dobândirea Duhului Sfânt. 
Aşadar, cea care s-a făcut vas ales al Duhului Sfânt, învrednicindu-se a purta 
în pântece pe Fiul lui Dumnezeu, a confirmat la Sfânta Iuliana, ceea ce Fiul 
ei spusese despre sfinți: „Dacă Mă iubeşte cineva, va păzi cuvântul Meu, şi 
Tatăl Meu îl va iubi, şi vom veni la el şi vom face locaş la el.” (loan 14, 23) 
Desăvârşirea Sfintei luliana iese cu atât mai mult în evidenţă cu cât ea nu a 
fost nici monahie, nici muceniţă, nici cneaghină, fiind singura femeie de 
acest fel canonizată de Biserica Ortodoxă Rusă. 


Dar să cercetăm puţin ce a zis Maica Domnului despre această sfântă. Pe 
lângă cuvintele ce arată sfințenia lulianei, Maica Domnului a mustrat-o că 
nu mai vine la biserică să se roage. Aceasta este încă o încredințare pentru 
toţi cei care, din nefericire, cred că se pot mântui nevenind la Biserică şi 
pretinzând că au o relație cu Dumnezeu personală, se roagă acasă sau în 
mijlocul naturii neavând nevoie de nici un mijlocitor între ei şi Dumnezeu. 
lată că însăşi Preacurata Fecioară alungă toate îndoielile celor care consideră 
rugăciunea de acasă la fel cu cea din biserică. În Biserică la sfintele slujbe, 
după cum ne mărturisesc părinţii cei duhovniceşti ce au văzut acestea, se află 


prezentă Maica Domnului, cu toţi sfinţii şi îngerii şi Însuşi Domnul lisus 
Hristos în Sfânta Împărtăşanie ce se află în toate zilele pe Sfânta Masă a 
bisericilor. Să ne aducem aminte numai de Acatistul Acoperământului 
Maicii Domnului unde se spune clar cum a fost văzută Maica Domnului în 
Biserică la slujbă acoperind pe credincioşi cu sfântul ei omofor. 


lată şi alte două mărturii despre importanţa rugăciunii în biserică: „Pot, zice, 
să mă rog şi în casă! Te amăgeşti pe tine, omule! Că a te ruga în casă poţi, 
însă a te ruga aşa precum în biserică, aceasta este cu neputinţă. Acolo unde 
sunt atâta mulțime de părinţi, acolo unde este strigarea tuturor, dimpreună se 
trimite rugăciunea sus la Dumnezeu. Nu eşti auzit când aşa, deosebi, rogi pe 
Stăpânul, ca atunci când te rogi cu fraţii tăi. Pentru că aici e ceva mai mult, 
unirea, conglăsuirea şi legătura dragostei şi rugăciunile preoților; că şi pentru 
aceasta stau în Biserică preoţii, deoarece rugăciunile mulțimii fiind slabe, să 


se apuce de cele ale preoţilor şi să se suie împreună cu acestea la ceruri” €. 


„Unii credincioşi gândesc, de ce să mai mergem la biserică, putem să ne 
rugăm şi acasă. Însă rugăciunea bisericească nici nu poate fi comparată cu 
rugăciunea de acasă. În biserică vei spune din suflet doar o dată «Doamne 
miluieşte», iar acasă, în schimbul acesteia trebuie să citeşti întreaga Psaltire. 
În biserică vei face doar o metanie — acasă trebuie să faci o mie. Dacă vei sta 
cu trezvie la Sfânta Liturghie, aceasta va înlocui şase mii de rugăciuni ale lui 
lisus, astfel spun Părinții de la Optina. Trebuie să fim oameni bisericeşti, să 
mergem la biserică în fiecare sâmbătă seară, duminică şi în fiecare 
sărbătoare. Nefericit este omul care a absentat măcar la o slujbă de 
duminică, căci ea nu se va întoarce niciodată. Pravila Apostolilor spune: cine 
a absentat de la trei Liturghii consecutiv, fără o cauză bineîntemeiată, acela 
se înstrăinează în mod invizibil de Duhul Sfânt, adică se află deja în afara 
gardului bisericii şi nimereşte sub influenţa duhurilor rele şi vrăjitorilor. 
Biserica este un colţ de cer pe pământ. Trecând pragul bisericii, trebuie să 


e 3 v A 7 
ştim că trecem de pe pământ la cer” .. 


Participarea la slujbele Bisericii, ascultarea cu evlavie a scrierilor sfinte, 
creşterea copiilor în credinţă, rugăciunea lui lisus, postul, asceza, cinstirea 
vieţii monahale, nenumăratele fapte de milostenie, fac din Sfânta Iuliana un 





* Sfântul loan Gură de Aur, Cuv. 3 despre cele neînţelese, în Sfântul Nicodim Aghioritul, 
Hristoitia, trad. de loan şi Antonie Schimonahii, Ed. Bunavestire, Bacău, 1997, p. 513. 

7 x Viaţa şi învăţăturile Starețului Sava de la Lavra Pecersk din Pskov, trad. de dr. 
Gheorghe Zapotinschi, Ed. Platytera, Colecţia Isihasm, p. 212. 

model care ne arată cum să ne ferim de acea pietate populară, 
nebisericească, neliturgică, atât de prezentă încă în societatea românească şi 
care seamănă mai degrabă cu superstiția şi ignoranţa decât cu o credință 
asumată conştient, responsabil şi din toată inima, în jurul căreia să se aşeze 
întreaga viaţă a omului, nu doar câteva momente festive ale ei. Sfânta 
Iuliana ne arată că deşi nu ştia carte, mintea curată dobândită prin vieţuirea 
sa sfântă o ajuta să cuprindă înțelesurile cele mai înalte ale vieţii 
duhovniceşti şi „tâlcuind toate pasajele mai grele din cărți precum un filozof 
sau un om învăţat”. 


O altă bogăţie duhovnicească a acestei vieți sunt minunile Sfântului Nicolae 
care încă o dată ne aduc aminte cât de grabnic ajutător este acest sfânt 
făcător de minuni şi de cât de mare folos ne aduc sfinţii în viaţa noastră 
duhovnicească. Mai ales Sfântul Nicolae care, din păcate, la romano-catolici 
a fost scos din numărul sfinților cu cinstire obligatorie rămânând sfânt cu 
cinstire „locală” şi „opţională”. EI, Sfântul Nicolae - marele făcător de 
minuni, de care, deşi ne despart atâtea veacuri şi în jurul vieţii sale sunt 
atâtea legende, totuşi acestea nu diminuează câtuşi de puţin prezenţa sa atât 
de simțită în mijlocul nostru &, poate mult mai simțită decât a multor 
apropiaţi care refuză să ne ajute la nevoie. 


Viaţa Sfintei nu a fost una care să impresioneze prin nevoinţe spectaculoase 
şi nici măcar printr-o viaţă de mănăstire. A fost o viaţă simplă creştinească, 
dar din care n-au lipsit acele lucruri ce au dus spre mântuire milioane de 
creştini de-a lungul veacurilor: rugăciunea neîncetată, dragostea de aproa- 
pele, tăierea voii, smerenia, postul, metăniile, lupta cu patimile trupului, cu 
somnul, cu mânia, osândirea de sine, lipsa de slavă deşartă, răbdarea cu 
credinţă, pace şi răbdare a necazurilor. De aceea, văzând cum o femeie care 
nu a vieţuit deloc într-o mănăstire a atins asemenea culmi de sfinţenie, ea 
poate fi pildă pentru şi pentru cei din cinul călugăresc, contemplarea vieţii 
sale fiind un motiv în plus pentru înstăpânirea duhovniceştii umilinţe în 
inima monahului. Intelectualii pot învăţa de la această sfântă neştiutoare de 
carte, că oricât de înzestrați ar fi, nu o pot lua pe altă cale spre mântuire, 
decât pe cea firească a slujbelor, spovedaniei, împărtăşaniei, postului, 
smereniei, ascultării de duhovnic etc. 





* Vezi de exemplu cărţile apărute în limba română despre minunile mai vechi sau 
contemporane făcute de Sfântul Nicolae. 


Una dintre virtuțile extraordinare a Sfintei a fost credinţa nestrămutată în 
Dumnezeu. Numai credinţa în cuvintele Domnului din Evanghelie au făcut- 
O, de exemplu, să dea aproape toată averea celor săraci, ştiind prin credință 
că Domnul va avea grijă de ea. Câteva veacuri mai târziu şi Sfântul Calinic 
avea să spună: „nimeni să nu se ostenească după moartea mea cercând sau 
iscodind orice fel de adunare [avere] a chiliei mele, că eu nici de îngropare, 
nici de pomenire nu las ceva. Ci cu sărăcia cea călugărească, mai mare la 
sfârşit, ca să se arate că lui Dumnezeu cred” (Diara). Şi numai această 
credinţă a putut să o întărească în clipele de deznădejde: la moartea fiilor sau 
în vremurile cumplite de foamete, frig şi boală. 


Ca şi viaţa altor sfinţi şi mai ales cea a Domnului nostru lisus Hristos şi viaţa 
Sfintei Iuliana a fost o cruce continuă pe care a dus-o cu cea mai frumoasă 
răbdare, smerenie şi recunoştinţă faţă de Tatăl ceresc şi, de aceea, Dumnezeu 
a slăvit-o după moarte păstrându-i sfântul trup neputrezit, ba încă izvorâtor 
de mir şi făcător de minuni. 


În vreme ce în Apus în secolul XVI, Renaşterea şi Reforma îşi întindeau 
tentaculele distrugătoare şi viaţa de nevoinţă duhovnicească începuse să se 
piardă, chiar în această vreme, în Răsărit apărea încă o sfântă. Încă un om, 
urmând cuminte tradiționala şi mântuitoarea cale de luptă duhovnicească 
statornicită de sfânta predanie ortodoxă, se îndumnezeia. În vreme ce 
Shakespeare se întreba în Anglia despre „a fi sau a nu fi”, Sfânta Iuliana 
alegea să fie cu Domnul nostru lisus Hristos! 


Sfânta Iuliana a fost numită cea milostivă. Să ne oprim şi noi acum asupra 
acestei virtuți de căpătâi: milostenia. Vom începe cu cuvântul Domnului din 
Sfânta Scriptură unde ni se arată în multe rânduri că milostenia este una 
dintre faptele cele mai bineplăcute Lui şi mai folositoare sufletului nostru: 
„Toată ziua dreptul miluieşte şi împrumută şi seminţia lui binecuvântată va 
fi” Psalmul 36, 26 


„lar de va fi la tine sărac vreunul din fraţii tăi, în vreuna din cetăţile tale de 
pe pământul pe care ţi-l dă Domnul Dumnezeul tău, să nu-ţi învârtoşezi 
inima, nici să-ţi închizi mâna ta înaintea fratelui tău celui sărac; ci să-i 
deschizi mâna ta şi să-i dai împrumuturi potrivite cu nevoia lui şi cu lipsa ce 
suferă. Păzeşte-te să nu intre în inima ta gândul nelegiuit şi să zici: se 


apropie anul al şaptelea, anul iertării; şi să nu se facă din pricina aceasta ° 
ochiul tău nemilostiv către fratele tău cel sărac şi să-l treci cu vederea; că 
acela va striga împotriva ta către Domnul şi va fi asupra ta păcat mare. Dă-i, 
dă-i şi împrumuturi câte-ţi va cere şi cât îi va trebui, şi când îi vei da, să nu 
se întristeze inima ta, căci pentru aceasta te va binecuvânta Domnul 
Dumnezeul tău în toate lucrurile tale şi în toate câte se vor lucra de mâinile 
tale”. Deuteronom 15, 7-10 


„Datu-m-am, oare, în lături, când săracul dorea ceva şi lăsat-am să se stingă 
de plânsete ochii văduvelor? Mâncam, oare, singur bucata mea de pâine şi 
orfanului nu-i dădeam din ea? Dimpotrivă, din tinerețile mele, am crescut pe 
orfan ca un tată şi de la naştere, am călăuzit pe văduvă. Dacă vedeam un 
nenorocit fără haină şi vreun sărac care n-avea cămaşă pe el, nu mă 
binecuvântau coapsele lui şi nu-l încălzea lâna mieilor mei?” lov 31, 16-20 


„Nu ştiţi postul care Îmi place Mie? - zice Domnul. [...] Împarte pâinea ta cu 
cel flămând, adăposteşte în casă pe cel sărman, pe cel gol îmbracă-l şi nu te 
ascunde de cel de un neam cu tine”. Isaia 58, 6, 7 


„Dă milostenie din averea ta şi să nu aibă ochiul tău părere de rău când vei 
da milostenie. De la nici un sărac să nu-ţi întorci faţa ta, şi atunci nici de la 
tine nu se va întoarce faţa lui Dumnezeu. Când ai mult, dă mai mult; dacă ai 
puţin dă mai puţin, dar nu pregeta să faci milostenie. Şi-ţi vei aduna prin 
aceasta vistierie bogată pentru zile grele, că milostenia izbăveşte de la 
moarte şi nu te lasă să te cobori în întuneric. În faţa Celui Preaînalt, 
milostenia este dar bogat pentru toţi cei ce o fac”. Tobit 4, 7-11 


„Fiule să nu laşi pe cel sărac lipsit de hrană şi ochii celor nevoiaşi nu-i face 
să aştepte. Sufletul flămând să nu-l întristezi şi să nu urgiseşti pe om când 
are lipsă. Inima necăjită nu o tulbura şi nu întârzia a da celui lipsit. 
Rugăciunea celui necăjit nu o lepăda şi nu-ţi întoarce faţa ta de la cel sărac. 
De la cel în lipsă nu-ţi întoarce ochiul şi nu da loc omului să te blesteme. Că 
rugăciunea celui ce te blesteamă pe tine, întru amărăciunea sufletului o va 
auzi Cel care l-a făcut pe el [...] Pleacă săracului urechea ta şi cu blândeţe 
răspunde-i cele de pace”. Isus Sirah 4, 1-6, 8 





9 ș . La. . A _ . . “o S 
In „anul iertării” cei care împrumutaseră pe cineva trebuiau să ierte datornicilor 
întreaga datorie. 


„Celui care cere de la tine, dă-i; şi de la cel ce voieşte să se împrumute de la 
tine, nu întoarce faţa ta”. Matei 5, 42 


„Ce folos, fraţii mei, dacă cineva are credinţă, iar fapte nu are? Oare credinţa 
poate să-l mântuiască? Dacă un frate sau o soră sunt goi şi lipsiţi de hrana 
cea de toate zilele şi cineva dintre voi le-ar zice: Mergeţi în pace! Încălziţi- 
vă şi vă săturaţi, dar nu le daţi cele trebuincioase trupului, care ar fi folosul?” 
Iacov 2, 15-16 


„Nu zăbovi a face bine celui ce are nevoie, când ai putinţa să-l ajuţi. Nu 
spune aproapelui tău: «Du-te şi vino, mâine îți voi da!», când poţi să-i dai 
acum”. Pilde 3, 27-28 


„lar cine are bogăţia lumii acesteia şi se uită la fratele său care este în nevoie 
şi îşi închide inima faţă de el, cum va rămâne în acela dragostea lui 
Dumnezeu? Fiii mei, să nu iubim numai cu vorba, numai din gură, ci cu 
fapta şi cu adevărul”. I loan 3, 17-18 


„Aceasta însă zic: Cel ce seamănă cu zgârcenie, cu zgârcenie va şi secera, iar 
cel ce seamănă cu dărnicie, cu dărnicie va şi secera. Fiecare să dea cum 
socoteşte cu inima sa, nu cu părere de rău, sau de silă, căci Dumnezeu 
iubeşte pe cel care dă cu voie bună”. I Cor. 9, 6-7 


Care creştin îşi mai poate închide inima faţă de săraci, când vede pe marele 
Apostol Petru care, atunci când la uşa templului, un sărac i-a cerut 
milostenie, el nu l-a refuzat, şi neavând bani i-a dăruit însănătoşirea căci era 
olog. (Fapte 3, 1-6) 


În vremea Sfinţilor Apostoli, Sfântul Pavel şi cu alţii organizau strângeri de 
milostenii în mai multe ţări pe care apoi le trimiteau la mari depărtări unde 
era nevoie: „Căci Macedonia şi Ahaia au binevoit să facă o strângere de 
ajutoare pentru săracii dintre sfinţii de la Ierusalim ” (Romani 15, 26); „Cât 
despre strângerea de ajutoare pentru sfinți, precum am rânduit pentru 
Bisericile Galatiei, aşa să faceţi şi voi” (| Cor. 16, 1); ,, Numai să ne aducem 
aminte de săraci, ceea ce tocmai m-am şi silit să fac ” (Galateni 2, 10). 


Obişnuindu-ne cu milostenia cea de toate felurile şi deci cu mila faţă de 
aproapele necăjit, fie material, fie sufleteşte, fie de oameni, fie de vrăjmaşul 
diavol, vom ajunge, cu mila Domnului, ca milostivirea şi milostenia să 
devină parte a sufletului nostru şi nu va mai fi doar o datorie. Trebuie să 


ajungem milostivi din fire, dar pentru aceasta e necesar să pornim de jos, de 
pe prima treaptă: a da câte puţin la toţi care ne cer. A fi împreună pătimitori 
0 cu cel necăjit, aceasta este lucrarea iubirii - cea mai mare poruncă din 
Evanghelie. Creştinul când face milostenie „nu se ştie cine dă şi cine 
primeşte”, după cum spunea filozoful C. Noica. Deoarece aparent doar cel 
sărac primeşte ceva, dar în chip tainic şi sufletul celui ce dăruieşte primeşte 
binecuvântarea şi harul Domnului, îmbogăţindu-se neîncetat în dragostea de 
oameni. 


Milostenia trebuie făcută, după cum ne învaţă şi Avva Dorotei, pentru 
dragostea lui Dumnezeu „ca unul care voieşte să-L slujească pe EI însuşi, 
care voleşte să-L cinstească şi să-L odihnească în el însuşi”, deci „pentru 
binele însuşi, pătimind împreună cu alții, precum cu mădularele noastre”. 
Deci nu dăm milostenie nici pentru a scăpa de chinurile iadului (căci atunci 
suntem în starea de robi), nici pentru a lua plată (căci atunci suntem 
simbriaşi), ci pentru binele însuşi, ca să fim în starea fiului care din dragoste 
de Tatăl face binele. Şi cu atât mai puţin nu dăm milostenie pentru a ne 
binecuvânta Dumnezeu afacerile, casa, pentru păzirea averilor sau a rudelor 
sau în cel mai rău caz pentru a dobândi laude de la oameni "1. Dumnezeu ne 
răsplăteşte şi milostenia făcută pentru a dobândi acestea, dând fiecăruia ce a 
cerut, căci cu nimic nu ne rămâne dator, dar acestea n-au nici o legătură cu 
sufletul nostru şi nici nu ne vor ajuta vreodată să ajungem la starea de fii 
iubiţi ai lui Dumnezeu sau să ne învrednicim de a-L. chema cu dragoste pe 
Dumnezeu: TATĂ! 


Nu trebuie să uităm că milostenia noastră o facem în numele Domnului, 
pentru că aşa ne-a poruncit Domnul lisus Hristos şi nu în numele vreunui 
umanism fără Dumnezeu. De aceea milostenia trebuie mereu legată, pe cât 
se poate, şi de propovăduirea cuvântului mântuitor, căci, după cum spune 
mărturisitorul lui Hristos, Sfântul Maxim, „dragostea se face cunoscută nu 





0 „Mila este întristarea de bunăvoie pentru necazurile străine. Mila odrăsleşte din 
iubire, neputându-se ivi decât din aceasta. Căci împărtăşirea de cele bune este năzuită 
de toţi la fel, atât de duşmani, cât şi de prieteni, dar voinţa de a lua parte la dureri e 
proprie doar celor stăpâniți de iubire”. (Sfântul Grigorie de Nyssa, Opt omilii la 
Fericiri, trad. de Pr. Sandu. Gh. Stoian, Ed. Anastasia, Bucureşti, 1999, p. 68.) 

!! „Când faci milostenie, nu trâmbiţa înaintea ta, cum fac făţarnicii în sinagogi şi pe 
ulițe, ca să fie slăviţi de oameni; adevărat grăiesc vouă: şi-au luat plata lor. Tu însă, 
când faci milostenie, să nu ştie stânga ta ce face dreapta ta, ca milostenia ta să fie într- 
ascuns şi Tatăl tău, Care vede în ascuns, îţi va răsplăti ție ”. Matei 6, 2-4 

numai prin dăruirea de bani, ci cu mult mai mult prin împărtăşirea 
A: . . 12 
cuvântului lui Dumnezeu” ^. 


Modelul Sfintei Iuliana este cu atât mai relevant astăzi când se vorbeşte atât 
de mult de implicarea socială a Bisericii, deoarece ne arată cum se poate 
face lucrare filantropică într-un chip bineplăcut Domnului: a face lucrare de 
caritate întru-un mod liturgic şi nu unul umanist. A sluji oamenilor în fel şi 
chip şi în acelaşi timp a spori şi în rugăciunea inimii. Acest lucru este 
posibil, mărturie fund şi Sfântul loan de Kronstadt, care deşi participă la 
nenumărate opere de binefacere, fiind un „manager” desăvârşit „avea în el 
din belşug pe Duhul Sfânt Care aprindea sufletul lui să iubească pe 
Dumnezeu şi acelaşi Duh lucra prin el asupra oamenilor. Era atât de smerit, 
că nu pierdea harul Duhului Sfânt şi de aceea îl iubea atât de mult norodul, 
iar el ducea minţile oamenilor spre Dumnezeu”, ne spune Sfântul Siluan '. 
Aşadar milostenia creştină nu duce doar trupurile oamenilor spre bunăstare, 
ci şi sufletele spre Dumnezeu. 


Sfânta Iuliana întrupează tradiția bimilenară a Bisericii care a ştiut să 
preţuiască omul în întregul său, suflet şi trup, necăzând niciodată în extrema 
desconsiderării uneia dintre cele două, ci îmbinând în chipul cel mai fericit 
grija de cele duhovniceşti, cu grija de cele materiale. 


In continuare vom încerca să aflăm, folosind cuvântul Sfintei Scripturi şi al 
Sfinților Părinţi, care trebuie să fie atitudinea noastră faţă de săraci şi 
cerşetori. 


Una dintre atitudinile necreșştineşti a oamenilor este aceea de a căuta la faţa 
cerşetorului şi de nu da decât celui care consideră ei că merită. Nu aşa ne 
învaţă Domnul! Ci, precum Domnul „face să răsară soarele peste cei răi şi 
peste cei buni şi trimite ploaie peste cei drepţi şi peste cei nedrepţi” (Matei 
6, 45) la fel trebuie să dăm şi noi milostenie nedeosebind pe cei leneşi de cei 
cu adevărat neputincioşi. Ci să urmăm cuvântul Domnului care spune clar: 
„Oricui iți cere dă-i” (Luca 6, 30). 





12 Cap. 26 din „Întâia sută a capetelor despre dragoste” în: Filocalia vol. II, trad. de Pr. 
Prof. Dr. Dumitru Stăniloae, Ed. Harisma, Bucureşti, 1993, p. 64. 

3 Între iadul deznădejdii şi iadul smereniei, trad. de diac. loan 1. Ică jr., Ed. Deisis, 
Sibiu, 1998, p. 212. 


lată şi dumnezeiescul părinte Maxim Mărturisitorul ce ne învaţă: „Cel ce 
face milostenie imitând pe Dumnezeu nu cunoaşte deosebire între rău şi bun, 
între drept şi nedrept, când e vorba de cele ce sunt de trebuinţă trupului, ci 
împarte tuturor la fel, după trebuinţă, chiar dacă cinsteşte mai mult, pentru 
buna aplecare a voii, pe cel virtuos decât pe cel leneş” (Cap. 24). 


lar luminătorul lumi, Sfântul loan Gură de Aur, ne mustră spre folosul 
nostru zicându-ne că, deşi Sfântul Pavel ne cere să ne îmbrăcăm cu 
«milostivirile îndurării», (Coloseni 3,12) „noi facem cu totul invers, căci de 
s-ar apropia cineva cerând un ban, îl batjocorim, îl vorbim de rău şi-l numim 
şarlatan. Şi nu te înfricoşezi, omule, nu ţi-e ruşine să-l numeşti şarlatan 
fiindcă îţi cere un colţ de pâine? Dar dacă el dă năvală asupra ta, tocmai 
pentru aceasta este vrednic de a fi miluit fiindcă este atât de flămând încât 
este silit a se îmbrăca cu o asemenea mască. Dar şi aceasta este tot vina 
cruzimii noastre, fiindcă dacă noi nu suferim a le da cu uşurinţă, atunci şi ei 
se văd siliți a inventa tot felul de metode ca să amăgească neomenia noastră, 
şi să înmoaie sălbăticia care ne stăpâneşte. De altfel, dacă ţi-ar cere argint şi 
aur poate că ai avea cuvânt de îndoială. Dar când el îţi cere hrana de 
trebuință, de ce mai filozofezi degeaba, de ce-l mai descoşi în zadar, 
acuzându-l de lene şi trândăvie? Dacă ar trebui să se spună acestea, apoi nu 
altora, ci nouă înşine ar trebui să ne fie spuse. [...] Cu toate acestea, 
Dumnezeu n-a zis niciodată către tine astfel de vorbe, precum: «Fugi, pleacă 
de aici, căci eşti un şarlatan de vreme ce, intrând în biserică şi auzind 
poruncile Mele, totuşi când te duci în târg tu preferi înaintea poruncilor 
aurul, şi cârdăşia necurată şi pofta şi toate celelalte răutăţi. Acum, când te 
găseşti înaintea Mea, eşti smerit, însă după rugăciune eşti insolent, crud şi 
neomenos!) De acestea, zic şi de mai mari decât acestea am fi vrednici să 
auzim din partea lui Dumnezeu, şi totuşi pe nimeni n-a batjocorit în aşa fel, 
ba mai mult, îndelung rabdă şi toate cele ale Sale le împlineşte, şi ne dă chiar 
mai multe decât cerem. Acestea cugetându-le, iubiţilor, să potolim foamea 
săracilor, chiar de ar da năvală când cer, şi să nu-i mai descoasem, Căci şi noi 
avem nevoie de mântuire, de iertare, de iubire şi de milă multă. [...] Când 
noi miluim pe săraci, ne miluim mai cu seamă pe noi care am păcătuit în 
fapte neiertate şi astfel vom strânge şi pentru noi o astfel de milă. Deci, cum 
nu este absurd ca noi, care avem atât de mare nevoie de iubirea Lui de 
oameni, să ne facem controlori aspri ai fraților noştri şi să lucrăm cu totul 
împotriva lor? Prin asemenea fapt, tu nu doar l-ai declarat pe acela ca 
nevrednic de binefacerea ta, pe cât te-ai declarat singur ca nevrednic de 
iubirea de oameni a lui Dumnezeu. Cel ce controlează cu amănunţime pe 
fratele său, cu atât mai mult va fi el însuşi controlat şi cercetat de Dumnezeu. 


Deci, să nu grăim împotriva noastră prin asemenea vorbe, ci când săracii se 
apropie de noi, fie stăpâniţi de lene sau trândăvie, noi să le dăm. Fiindcă şi 
noi păcătuim de multe ori din cauza lenevirii, ba chiar totdeauna, şi totuşi 
Dumnezeu nu ne pedepseşte imediat, ci ne acordă un timp de pocăință, 
hrănindu-ne în fiecare zi, certându-ne, învăţându-ne şi toate înlesnindu-ni-le 
ca astfel şi noi să imităm mila Lui cea mare. Să sfârşim deci cruzimea 
aceasta, să scoatem din noi sălbăticia, căci mai mult nouă înşine ne facem 
bine decât altora. Acestora le dăm poate argint, pâine şi haină însă nouă ne 
strângem mai dinainte slava aceea pe care nici nu e cu putinţă a o descrie 


an 14 
prin cuvânt” `. 


Sau în altă parte: „Dumnezeu ţi-a poruncit să-i miluieşti şi să-i scapi de 
sărăcie pe cei nevoiaşi, nu să le ceri socoteală şi să-i ocărăşti! Vrei să le 
îndrepți şi purtările, să-i scapi de lene şi să-i faci pe cei leneşi să muncească? 
Dă-le mai întâi, şi apoi mustră-i, ca să nu fii bănuit de cruzime şi să ţi se 
spună că eşti aspru, ci să fii lăudat pentru purtarea ta de grijă. Săracul urăşte, 
e scârbit şi nici nu vrea să vadă pe cel care nu-i dă, ci numai îl mustră. Şi pe 
bună dreptate, că socoteşte că-l mustră nu pentru că vrea să-l îndrepte, ci 
pentru că nu vrea să-i dea. Şi acesta e adevărul. Dar cel care mustră pe sărac 
după ce-i dă, face ca sfaturile lui să fie bine primite, căci nu mustră din 
pricina neomeniei lui, ci din pricina purtării de grijă ce-o are faţă de cel 
sărac. ... Prin urmare, faci bine, chiar când dai celui leneş” ”. 


O altă atitudine necreştinească este atunci când spunem că nu avem de unde 
să miluim. Dar la această minciună ne răspunde Cuviosul Ava Dorotei: 
„Nimeni nu poate spune: sunt sărac şi nu am de unde să miluiesc. Căci, chiar 
dacă nu poţi da, ca bogaţii aceia care aruncau darurile lor în vistierie, dă doi 
bănuţi, ca văduva aceea săracă şi-i va primi Dumnezeu pe ei mai mult decât 
darurile acelea. Nu ai nici atâta? Dar ai putere şi poți să miluieşti prin slujire 
pe cel bolnav. Nu poţi nici aceasta? Miluieşte-l deci prin cuvânt şi ascultă pe 
cel ce zice: «cuvântul bun e mai presus de daruri» (Înţelepciune. Sirah 
18,17). Să presupunem că nu poţi să foloseşti altuia nici prin cuvânt, dar poţi 
să faci milă cu fratele tău, când se înfurie, răbdându-l pe el în vremea 
tulburării lui, văzându-l ispitit de vrăjmaşul comun; căci în loc de a-i spune 
un cuvânt rău şi de a-l tulbura şi mai mult, taci şi îl miluieşti pe el şi sufletul 





'1 Omilia XIV în Omilii la epistola către Romani, trad. de PS Teodosie Atanasiu, 
revizuită şi îngrijită de Cezar Păvălaşcu şi Cristian Untea, Ed. Christiana, Bucureşti, 
2005, p. 279. 

1 Sfântul Ioan Gură de Aur, „Despre milostenie”, în Despre schimbarea numelor, trad. 
de Pr. D. Fecioru, Ed. IBMBOR, Buc., 2006, p. 293. 

lui, smulgându-l din stăpânirea vrăjmaşului. Poţi iarăşi, de-ţi greşeşte ție 
fratele tău, să-l miluieşti pe el şi să ierți păcatul lui, ca să iei şi tu iertare de la 
Dumnezeu. Şi te vei afla făcând milă sufletului fratelui tău, iertându-i cele ce 
ţi-a greşit ţie. Şi dacă nu poţi milui trupul, poţi milui sufletul lui. Căci 
precum sufletul e mai cinstit decât trupul, aşa şi mila făcută sufletului e mai 
mare decât cea făcută trupului” !€. 


O a treia atitudine necreştinească asupra căreia trebuie să ne oprim este 
aceea de a da milostenie nu din cele câştigate prin munca noastră, ci din cele 
furate într-un fel sau altul. Despre acest fel de milostenie urâtă de Dumnezeu 
ne vorbeşte Sfântul Isaac Sirul: „Cel milostiv de nu e şi drept, e orb. Prin 
aceasta înţeleg că el trebuie să dea altuia din cele câştigate prin ostenelile 
sale şi nu din cele dobândite prin minciună, nedreptate şi meşteşugiri. De 
voieşti să semeni în cei săraci, seamănă din ale tale; iar de voieşti să semeni 
din ale altora cunoaşte că ceea ce semeni e mai amar decât neghina” !. 


Cea de a patra problemă legată de binecuvântata milostenie se referă la 
pomenile date pentru cei adormiți. Acestea nu trebuie date celor ce au deja ci 
celor care au nevoie de o pâine, de o masă caldă, de o haină sau altele 
asemenea. Iată ce ne spune Însuşi Domnul despre aceasta: „Când faci prânz 
sau cină, nu chema pe prietenii tăi, nici pe fraţii tăi, nici pe rudele tale, nici 
vecinii bogaţi, ca nu cumva să te cheme şi ei, la rândul lor, pe tine, şi să-ţi 
fie ca răsplată. Ci, când faci un ospăț, cheamă pe săraci, pe neputincioşi, pe 
şchiopi, pe orbi, şi fericit vei fi că nu pot să-ți răsplătească. Căci ţi se va 
răsplăti la învierea drepţilor ”. Luca 14, 12-14 


Aşadar nu trebuie să fim leneşi, ci să căutăm săraci şi flămânzi şi lor să le 
dăm milostenia noastră urmând pe Sfântul Calinic Cernicanul care avea o 
listă de săraci din oraşul său şi oricând primea nişte bani la vreo slujbă, erau 
luaţi de un apropiat al său care îi ducea la unul dintre acei sărmani de pe lista 
sfântului. 


De aceea să dăm săracilor, fiindcă oricum, nu dăm din ale noastre ci din ale 
Domnului căci: „al Domnului este pământul şi plinirea lui, lumea şi toți cei 
ce locuiesc într-însa ” (Psalmul 23,1); şi să nu ne temem de sărăcire, căci zis- 





19  Învăţături de suflet folositoare ”, IX, 10, în Filocalia vol. LX, trad. de Pr. Prof. Dr. D. 
Stăniloae, Ed. IBMBOR, Bucureşti, 1980, p. 630-631. 

17 Cuvântul XXIII”, din „Cuvinte despre sfintele nevoinţe ”, în Filocalia vol. X, trad. de 
Pr. Prof. Dr. D. Stăniloae, Ed. IBMBOR, Bucureşti, 1981, p. 123. 

a Domnul prin psalmistul Său: „7Zânăr am fost şi am îmbătrânit şi n-am 
văzut pe cel drept părăsit nici seminţia lui cerând pâine”. Psalmul 36, 25 


lată şi alte mărturii despre milostenie de la diferiți părinţi contemporani şi 
sfinți: 


„Milă de săraci ai? Să nu-i judeci, tată! De-i poţi ajuta, ajută-i! Şi chiar dacă 
nu le dai un ban, ai milă de ei! lar dacă ai, dă! Fă milostenie cu lucrul său cu 
cuvântul! Fă tot ce poţi! Nu-i da prea mult ca să nu-ţi pară rău! Dar să nu-i 
judeci niciodată! Şi dacă dai, să fugi cât poţi de mândrie! Să zici în gândul 
tău: «Parcă eu, dacă le dau, ce, le dau de milă? Le dau ca să scap de ei. Fi, 
parcă cine ştie ce am făcut! Au fost sfinţi care-şi dădeau şi hainele de pe ei. 
Eu ce mare lucru am făcut?” 15. 


„În lumina Sfintei Scripturi săracul n-ar trebui desconsiderat şi socotit ca 
pătura murdară a societăţii ci ar trebui socotit ca cel mai valoros al unei 
societăți creştine având în vedere că prin el Dumnezeu lucrează mântuirea 
creştinilor. Săracii sunt daţi în lume ca să se încerce inimile tuturor de sunt 
buni sau răi, de trăiesc şi împlinesc Legea cea Sfântă” !?. 


„Starețul dădea o mare importanţă milosteniei. Pentru el milostenia era un 
criteriu ca să cunoască dacă cineva este sau nu vrednic de mila 
dumnezeiască şi de mântuire. «Se poate ca cineva, spunea Starețul, să fie 
indiferent, dar dacă îl doare pentru un bolnav, dacă face milostenie, să nu te 
temi pentru eby”%. 


„Dacă celălalt este escroc, om rău şi leneş, trebuie să-i dau milostenie? 

- Oare noi merităm toate aceste daruri şi milostenii pe care ni le dă 
Dumnezeu? Sau plăcem noi lui Dumnezeu? ŞI, cu toate acestea El ne 
miluieşte. Trebuie să ne placă cineva ca să-l ajutăm? Ce spune Psalmul? «Nu 
după păcatele noastre a făcut nouă, nici după fărădelegile noastre ne-a 
răsplătit nouă» ” 7. 





'5 Părintele Paisie Olaru de la Sihla. 

'* Părintele Ilarion Argatu, în Pr. Argatu V. loan, Ne vorbeşte Părintele Ilarion Argatu, 
Ed. „Mila creştină”, Fălticeni, 2004, p. 201. 

2% Părintele Paisie Aghioritul în: leromonahul Isaac, Viaţa Cuviosului Paisie Aghioritul, 
trad. de leroschim. Ștefan Nuţescu, Ed. Evanghelismos, Bucureşti, 2005, p. 497. 

2! Părintele Paisie Aghioritul în: Atanasie Rakovalis, Părintele Paisie mi-a spus ..., trad. 
de leroschim. Ștefan Nuţescu, Ed. Evanghelismos, Bucureşti, 2002, p. 110. 

„Îţi zice conştiinţa: «Măi omule, a întins mâna un om necăjit. Dă-i ceva!». Şi 
tu poate ai ceva să-i dai, cât de puţin; dar iubirea de sine zice: «Să dau bani 
la toți golanii? Să se ducă să muncească!». Şi nu-i dai nimic. Aceasta este 
bucuria dracilor! 'Trebuie măcar câte puţin să-l mângâi, să-i dai, că 
Evanghelia spune: «Cine cere de la tine dă-i». Dar tu, cu iubirea de sine, 
zici: «Lasă, că am copii, am femeie, am eu cui da!. Şi nu-i dai. 


Poţi să dai canon la oameni să facă milostenie. Dar nu la cei care sunt bogaţi. 
Că ei au buzunarele doldora, vin şi-ţi pun un teanc de bani pe masă şi zic: 
«Gata! M-am mântuit». Dar Împărăţia lui Dumnezeu nu se cumpără cu bani! 
Să le dai să postească, să facă metanii, să privegheze. Că atunci se ostenesc 
şi au plată de la Dumnezeu. Milostenie îi dai să facă la unul mai sărac. Că el 
ca să facă rost de bani trebuie să se ostenească, că aşa are plată de la 
Dumnezeu. 


Să ne amintim de Părintele Vichentie Mălău, mare duhovnic la Secu şi 
Agapia. Când venea câte un sărac la chilia lui şi nu mai avea ce să-i dea, se 
ducea la părinți sau maici şi le zicea: «Vă rog, împrumutaţi-mă cu o sută de 
lei, că a venit Hristos la mine şi nu am ce să-i dau!». Aşa făceau părinţii 
noştri. Așa să facem şi noi! 


Să nu plece nimeni de la voi nemiluit, mamă! N-ai un ban, dă-i un cartof, un 
colţ de pâine, o batistă, dă-i ceva cât de puţin. Dacă dai puţin, dar îţi pare rău 
că n-ai dat mai mult, ca fulgerul ajunge la Dumnezeu milostenia ta. De ce? 
S-au unit două mari virtuţi: milostenia cu smerenia” %. 





2 Părintele Cleopa, Îndrumări duhovniceşti pentru vremelnicie şi veşnicie, ediţie 
realizată de loan Ginscă, Ed. Teognost, Cluj-Napoca, 2004, p. 155-156. 

